આ અંગે મળતી માહિતી અનુસાર થોડા દિવસ અગાઉ સુરત જિલ્લાના પલસાણા તાલુકાનાં કડોદરા જી.આઈ.ડી.સી પોલીસ સ્ટેશનમાં સી.આર.પી.સી કલમ 151 મુજબ પોલીસે કાર્યવાહી કરી હતી. જેમાં પોલીસે આ ઇસમનું એક પ્રિન્ટર તથા તેના આઈ.ડી.પ્રૂફને લગતા અસલ દસ્તાવેજો પોલીસ સ્ટેશનમાં મુકાવી દીધા હતા. જે પરત લેવા માટે કડોદરા પોલીસ સ્ટેશનમાં જી.આર.ડી તરીકે ફરજ બજાવતા પૃથ્વીસિંહ મહેન્દ્રસિંહ ગોહિલ (22) (રહે, સણીય હેમાદ, તા-ચોર્યાસી) નો સંપર્ક કરતાં પૃથ્વીસિંહે 8,000 રૂપિયાની લાંચની માંગણી કરી હતી. જે લાંચના રૂપિયા આપવામાં સક્ષમ ન હોવાથી આ યુવાને એ.સી.બી નો સંપર્ક કર્યો હતો. અને જેથી સુરત એ.સી.બી દ્વારા ટ્રેપ ગોઠવવામાં આવી હતી. એ.સી.બીમાં ફરિયાદ કરનાર યુવાને પૃથ્વીસિંહનો સંપર્ક કરતાં તેમણે કડોદરા પોલીસ સ્ટેશન નજીક યુવાનને બોલાવ્યો હતો. ત્યારબાદ મોટરસાયકલ ઉપર બેસીને દૂર લઈ જઈ લાંચની રકમ આપવા જણાવતા પૃથ્વીસિંહને શંકા જતા તે ત્યાંથી ભાગી છૂટ્યો હતો. જે અંગે એ.સી.બી પોલીસે ગુનો નોંધી આગળની તજવીજ હાથ ધરી હતી. દરમિયાન બે દિવસ અગાઉ એસીબીએ પૃથ્વીરાજની ધરપકડ કરી હતી. જેને ગત રોજ બારડોલીની સેશન્સ કોર્ટમાં રજૂ કરવામાં આવતા એક દિવસના રિમાન્ડ મંજુર થયા હતા. રિમાન્ડ દરમ્યાન પૂછતાછમાં પીએસઆઇ ડી.આર પઢેરિયાની સંડોવણી હોવાનું બહાર આવ્યું હતું. આથી એસીબની ટીમે આજરોજ ડી.આર.પઢેરિયાની ધરપકડ કરી હતી.અત્રે ઉલ્લેખનીય છે કે પઢેરિયા ટ્રેપ થઈ ત્યારે કડોદરા પોલીસ સ્ટેશનમાં ફરજ બજાવતા હતા અને ત્યારબાદ તેની બદલી એલસીબી માં થઈ હતી.